**Lahaj, Tus Niamntiav Txojkev Ntseeg**

**Tsosua 2:8-13** “8Thaum ob tugtxiv neej ntawd tseem tsis tau pw, Lahaj nce mus cuag nkawd saum qaumtsev. 9Nws hais rau nkawd hais tias, Kuv paub hais tias, tus TSWVuas yog Vajtswv twb muab lub tebchaws no pub rau nej lawm. Tej neeg uas nyob hauv lub tebchaws no puavleej ntshai nej heev kawg li. 10Peb hnov hais tias, thaum nej los tim Iyiv tebchaws los, tus TSWVua rau dej hiavtxwv Liab qhuavqhawv ua nej ntej. Thiab peb hnov xov ntxiv hais tias, thaum nej los txog sab ntug dej Yauladees tim ub, nej ntes cov neeg Amaulis tus vajntxwv Xihoos, thiab vajntxwv Ov tua povtseg. 11Thaum peb hnov tej xwm no, **peb txhawj thiab ntshai nej heev**. **Tus TSWV uas yog nej tus Vajtswv, yeej yog tus Vajtswv uas kav qaumntuj thiab ntiajteb no**. 12Nimno neb cia li twv ntuj hais tias, neb yuav ua zoo rau kuv tsevneeg ib yam li kuv twb ua zoo rau neb lawm. **Thov neb muab ib yam puavpheej rau kuv, kuv thiaj tso siab.** 13Thov neb cog lus rau kuv hais tias, neb yuav pab kuv niam kuv txiv, kuv tej nus, kuv tej vivncaus thiab lawv tej neeg huv tibsi dim. Tsis txhob cia luag tua peb.”

Cov kwvtij thiab cov nkaujmuam uas ntseeg sawvdaws hauv peb tus Tswv Yexus lub npe, Vajtswv txojkev hlub thiab txojkev thajyeeb nrog nraim nej sawvdaws, Amen.

**Lahaj yog ib tug pojniam uas ua niamntiav rau tej tub lam tub luam uas tuaj ua lagluam dhau kev ntawm lub nroog Yelikaus.** Vajtswv txojlus hais tias Lahaj, tus niamntiav no lub tsev nyob npuab rau ntawv lub nroog Yelikaus daim ntsayeej. Yog peb saib rau tiam ntawv ces yog cov neeg pluag thiab cov neeg txomnyem thiaj li nyob npuab rau daim ntsayeej xwb. Lub nroog Yelikaus, muaj ob txheej ntsayeej thaiv ncig lub nroog. Cov neeg pluag yog cov uas ua tsev nyob rau ntawm nrubnrab ntawm ob daim ntsayeej (daim ntseyeej ib thaiv ncig lub nroog sab nrauv ces kem li 15-foot mam li rov muaj dua ib daim ntsayeej ob thaiv ntxiv). Cov neeg muaj nyiaj thiab cov nomtswv nyob rau hauv plawv daim ntsayeej ob. Yog thaum muaj tsovrog tuaj tua lawv ces cov neeg pluag yog cov tiv thaiv thiab raug kev txomnyem ua ntej. Cov neeg pluag yog cov tivthaiv tsovrog rau cov neeg pluag.

**Vim li cas Vajtswv Txojlus ho hais txog tus pojniam niamntiav Lahaj no?** Peb cov uas yog neeg txhaum ces peb yuav xav hais tias Lahaj tus niamntiav no yog ib tug neeg phem qias, ua li cas Vajtswv yuav muab nws li keebkwm ceev rau hauv Vajtswv txojlus rau peb kawm. Peb cov uas yog neeg txhaum, thaum peb hnov hais txog ib tug neeg twg ua nws lub neej rau txojkev txhaum thiab ua tej yam phem thiab qias, peb twb tsis xav tham thiab tsis nyiam txog tus neeg ntawd lawm. Peb cia li txiav txim hais tias tus neeg zoo li no ces yog neeg ib tug neeg phem neeg qias, tsis tsimnyog peb tham txog nws losyog ua phoojywg nrog nws. Feem coob peb cov uas yog neeg txhaum peb yuav saib sab nrauv xwb ces peb cia li maj txiavtxim siab hais tias tus neeg zoo li ntawd yuav tsum yog ib tug neeg tsis zoo lawm.

**Muaj ib tug Kwv khomob,** thaum uas nws nkag los rau hauv chav uas yuav phais neeg. Nws los ntsib ib tug txivneej muab nws lub ntsejmuag tim mus rau tim sab phabntsa thiaj quaj thiab nyuajsiab. Tus kwv khomob hais rau nws hais tias, vim li cas koj ho nyuajsiab? Nws hais tias tus kwv khomob ntawd hais tia, tub mob nhyav heev. Tus Kwv khomob uas yuav phais nws tsis txawj tuaj li. Kuv thiaj nyiajsiab thiab txawj txog kuv tus tub. Tus kwv khomob hais tias, tus yuav tuaj phais koj tus tub yog kuv. Tus txivneej ntawd txawm cem tus kws khomob hais tias, ua li cas yuav tsis mob siab li thiab los hliv ua luaj, koj tsis paub los kuv tus tub yuav tuag. Nws hais rau tus txivneej ntawd hais tias, tsis txhob txhawj, koj tus tub yeej yuav zoo. Tus txivneej ntawd rov cem thiab hais tias yog tus mob hauv yog koj tus tub koj puas yuav mobsiab thiab maj nrawm nroos. Tom qab phais tus txiv neej ntawd tus tub tas, nws hais tias tus txiv neej ntawd hais tias, koj tus tub zoo lawm thiab muaj dabtsi koj nug tus nurse. Tus txivneej txawm cem thiab chim tus kws khomob thiab hais tus nurse hais tias ua li cas tos ib pliag kuv nug txog kuv tus tub xwb los twb tos tsis tau. Tus kws khomob no tus cwjpwm kev coj tsis zoo. Tus nurse hais rau tus txivneej no hais tias, koj puas puab, nws tus tub ua tsheb sibnrau naghmo es nws tus tub tuag lawm. Peb hu nws tuaj pab koj tus tub thaum ua nws tabtom pam nws tus tub. Nws tuaj kho koj tus tub tag, nws yuav rov mus pam nws tus tub lub ntees kom tag. Nws thiaj li maj maj li ntawd xwb, nws yog ib tug kws khomob zoo heev.

**Peb nooj neej peb pom sab nraug xwb peb txawm cia li muab txiavtxim sai sai hais tias lawv yog neeg phem neeg tsis zoo*.*** *“Nej txiavtxim rau lwm tus, tiamsis nej tseem ua txhaum ib yam li lwm tus. Nej xav hais tias, Vajtswv yuav tsis rau txim rau nej no los?”* **Loos 2:3**. Tiamsis ntawm Vajtswv, Vajtswv tsis saib neeg sab nrauv, Vajtswv saib neeg los ntawm lub siab. Twb yog li no, Vajtswv saib tus pojniam niamntiav Lahaj no lub siab, Vajtsis tsis saib li peb noob neej saib txog tej uas nws ua losyog nws coj. Vajtswv txojlus hais tias tus pojniam niamntiav no nws muaj kev ntseeg thiab muaj lub siab hlub. Peb hnov hais tias niamtiav ces peb twb tsis xav hnov nws lub neej lawm. Vajtswv qhia hais tias nws yog ib tug pojniam uas muaj kev ntseeg thiab muaj lub siab hlub.

**Lahaj yog ib tug pojniam uas muaj nploojsiab hlub.** Lahaj yog ib tug neeg Khana-as ib tug pojniam. Nws tsis paub Vajtswv, nws ua nws lub neej raws li cov neeg Khana-as lawv tej kevcai thiab ntseeg lawv tej vajtswv. Nws ua tes haujlwm yog ua niamntiav muag nws lub cev kom tau nyiaj los yug nws tsevneeg. Tiamsis Vajtswv txojlus qhia rau peb pom txog Lahaj yog ib tug pojniam uas muaj lub siab hlub nws tsevneeg heev. *“Thov neb cog lus rau kuv hais tias, neb yuav pab kuv niam kuv txiv, kuv tej nus, kuv tej vivncaus thiab lawv tej neeg huv tibsi dim. Tsis txhob cia luag tua peb.”* Txawm nws ua niamntiav, nws tes haujlwm uas nws ua, neeg suav hais tias yog yam ua qiasneeg heev los, Vajtswv txojlus hais tias nws muaj lub siab hlub nws tsevneeg heev. Nws tsis xav txog nws tus kheej xwb tiamsis nws xav txog nws tsevneeg sawvdaws. Nws tsis xav kom nws dim ibleeg xwb tiamsis nws xav kom nws tsevneeg kwvtij neejtsa sawvdaws dim.

**Lahaj txojkev ntseeg,** uas nws ntseeg tej lus uas nws hnov txog tej txujci (Vajtswv tua cov neeg Iziv tej tub hlob, hla dej hiavtxwv liab, thiab tawm tsam tej haiv neeg uas tawm tsam cov neeg Ixayees) uas Vajtswv ua thiab coj nws haiv neeg Ixayees tawm tim Iziv los**. Txawm nws hnov xwb los, nws ntseeg tej txujci ntawd.** **Nws ntseeg hais tias Vajtswv twb muab lawv lub tebchaw rau cov neeg Ixayees lawm.** *“Nws hais rau nkawd hais tias, kuv paub hais tias, tus TSWV twb muab lub tebchaws no rau nej lawm”* **Yausuas 2:9.** Tus pojniam niamntiav Lahaj, nws tsis tau pom tej txujci uas Vajtswv ua pab cov neeg Ixayees tawmtsam lawv cov yeebncuab los ntawd nws ob lub qhovmuag tiamsis nws tsuas hnov luag tham xwb. Nws tsis pom tiamsis nws ntseeg tej uas nws tsis pom thiab nws ntseeg hais tias cov neeg Ixayees tus Vajtswv thiaj li yog tus tseeb. Tej vajtswv uas lawv haivneeg teevtiam uas tsis muaj qhomuag pom, pobntseg hnov thiab tsis muaj sia, yeej pab tsis tau lawv thiab yog tej vajtswv cuav. Vajtswv txojlus hais tias, tus uas hnov es ntseeg tus ntawd tau koobhmoov. *“Yexus hais rau Thaumas hais tias, Koj pom kuv koj thiaj ntseeg los? Tus uas yeej tsis tau pom kuv tiamsis nws ntseeg, tus ntawd tau koobhmoov”* **Yauhas 20:29.**

**Lahaj txojkev ntseeg uas rau Lahaj muaj lub siab tawv.** Vim nws ntseeg, nws txojkev ntseeg ua rau nws muaj lub siab tawv thiab ntseeg hais tias yam uas nws ua pub rau Vajtswv haivneeg nws yeej yuav tau nqi zog. Nws txojkev ntseeg ua rau nws muaj lub siab tawv thiab ua raws li Vajtswv dejsiab nyiam, tsis ua li raws nws tus vajntxwv Yelikaus lub siab nyiam. Nws muaj nploojsiab tawv muab ob tug txivneej Ixayees zais kom vajntxwv Yelikaus cov tubnqe tsis txhob nrhiav tau. Yam uas nws ua ntawd yog txojkev tuag yog hais tias vajntxwv cov neeg nte tau nws tiamsis nws xum mloog Vajtswv lus dua li vajntxwv Yelikau uas yog neeg txhaum tej lus. *“Thaum vajntxwv hnov li ntawd, vajntxwv thiaj li txib neeg mus hais rau Lahaj hais tias, Koj cia li muab tejtxiv neej uas tuaj so hauv koj tsev no los cob rau peb, lawv yog cov neeg tuaj soj xyuas peb lub tebchaws. Lahaj teb cov neeg uas tuaj nug ntawd hais tias, Muaj qee leejtxiv neej tuaj so hauv kuv tsev tiag, tiamsis xyov lawv tuaj qhovtwg tuaj kuv tsis paub. Thaum tsausntuj zuag uas luag tseem tsis tau kaw roojloog nroog, lawv tawm khiav lawm. Kuv tsis paub hais tias, lawv mus dua twg lawm.”*  Txojkev ntseeg ua rau nws muaj lub siab tawv thiab zoo siab hlo ua raws li Vajtswv dejsiab nyiam vim nws paub hais tias nws txojkev ntseeg tsis yog ntseeg qhuav qhuav thiab Vajtswv yuav muab nqizog rov rau nws.

**Lahaj txojkev ntseeg uas rau Lahaj muaj siab tawvqhawv thov yam uas nws xav tau ntawm Vajtswv.** Vajtswv txojlus hais tias peb ntseeg Vajtswv, peb muaj cai thov Vajtswv rau tej yam uas peb xav tau. Vajtswv yuav pub yam uas peb thov Vajtswv rau peb, yog tej ntawd haum Vajtswv dejsiab nyiam. *“Nej yuav tsum thov, nej thiaj yuav tau. Nej yuav tsum nrhiav, nej thiaj yuav ntsib. Nej yuav tsum hu, Vajtswv thiaj yuav qhib qhovrooj rau nej”* **Mathai 7:7.** Vim yog Lahaj ntseeg nws thiaj li thov yav uas nws xav tau thiab nws ntseeg hais tias nws yeej yuav tau. *“Nimno neb cia li twv ntuj hais tias, neb yuav ua zoo rau kuv tsevneeg ib yam li kuv twb ua zoo rau neb lawm”.*  Qhov uas Lahaj thov, yog xav kom thaum Vajtswv muab lub nroog Yelikaus no rau cov neeg Ixayees lawm, kom lawv tsis txhob tua nws thiab nws tsevneeg, kwvtij neejtsa thiab lawv muaj feem nrog cov Ixayees nyob lub tebchaws ntawd.

**Vim Lahaj txojkev ntseeg, Vajtswv hloov nws lub siab ua ntshai txog tej txujci uas Vajtswv ua rau lwm haiv, los ua siab uas muaj txojkev cia siab thiab zoo siab hlo rau tej uas nws yuav tau txais.** *“Peb hnov hais tias, thaum nej los tim Iyiv tebchaws los, tus TSWVua rau dej hiavtxwv Liab qhuavqhawv ua nej ntej. Thiab peb hnov xov ntxiv hais tias, thaum nej los txog sab ntug dej Yauladees tim ub, nej ntes cov neeg Amaulis tus vajntxwv Xihoos, thiab vajntxwv Ov tua povtseg. Thaum peb hnov tej xwm no, peb txhawj thiab ntshai nej heev. Tus TSWV uas yog nej tus Vajtswv, yeej yog tus Vajtswv uas kav qaumntuj thiab ntiajteb no”.*  Cov neeg Yelikaus thiab lawv tus vajntxwv, hnov txog tej xwm txheej no, ua rau lawv lub siab ntshai ua ibce tsheena. Tiamsis Lahaj lub siab tsis muaj txoj kev ntshai txog dabtsi li, nws lub siab muaj txojkev ciasiab puvntoob thiab zoo siab tshajplaws. Nws txojkev ntseeg uas rau nws thiab nws tsevneeg, kwvtij neejtsa sawvdaws dim ntawm txojkev tuag ntawm tej hniav ntaj hniav riam. Nws txojkev ntseeg uas nws cia siab rau tej uas nws ua pub rau Vajtswv haivneeg Ixayees. Nws ntseeg hais tias cov neeg Ixayees tus Vajtswv thiaj li yog tus tseeb thiab tsimnyog pe thiab hawm. Lahaj hais rau ob tug txivneeg Ixayees uas tuaj soj lub nroog Yelikaus tias, *“tus Tswv uas yog nej tus Vajtswv, yeej yog tus Vajtswv uas kav qaumntuj thiab ntiajteb no.”* Ib tug pojniam uas ua nws lub neej niamtiav thiab pe lawv tej dab tej mlom cuav xwb los, nws muaj txojkev ntseeg ua haum Vajtswv siab. Nws ntseeg hais tias lawv cov vajtswv uas lawv haivneeg niajhnub pe ntawd yog cov cuav. Cov neeg Ixayees tus Vajtswv thiaj li yog tus tsim lub ntuj thiab lub ntiajteb. Txojkev ntseeg no uas rau Lahaj txojkev ntshai hloov mus ua txojkev kajsiab thiab zoosiab kawg nkaus. Vim tus Vajtswv uas nws tabtom cia siab ntawm yog tus Vajtswv tseeb thiab yog tus muaj sia nyob mus ibtxhis thiab yog tus muaj hwjchim yuav cawm tau nws, nws tsevneeg, thiab nws tsevneeg tej kwjtij neejtsa. Cov neeg Ixayees ua raws li lawv tej lus cogtseg uas lawv cogtseg rau Lahaj thiab nws tsevneeg.

**Vim yog Lahaj txojkev ntseeg, Lahaj thiab Lahaj tsevneeg sawvdaws thiaj li dim.** Vajtswv txojlus hais tias thaum cov neeg Ixayees lawv txeeb tau lub nroog Yelikaus lawm, lawv tsis tua Lahaj thiab Lahaj tsevneeg raws li lawv tau coglus tseg rau nws. *“Vim Lahaj zais ob tug tub sojxwm uas Tsosuas txib mus soj lub nroog Yelikaus, Tsosuas thiaj li tsis tua Lahaj lossis tua Lahaj tej neeg txheeb ze ib tug hlo li. (Lahaj tej xeebntxwv tseem nyob hauv Ixayees tebchaws los txog niajhnub nimno)”* **Tsosua 6:25.** Twb yog vim Lahaj txojkev ntseeg, nws, nws tsevneeg thiab nws tsevneeg tej kwvtij neejtsa thiaj dim ntawm txojkev tuag. Lahaj, tsis yog nws thiab nws tsevneeg dim ntawm cov neeg Ixayees tej hniav ntaj hniav riam xwb tiamsis Lahaj thiab nws tsevneeg sawvdaws dim ntawm Vajtswv txojkev txiavtxim. Lahaj txojkev ntseeg, ua rau Vajtswv zam nws lub txim, tsis suav nws tej kev txhaum ua nws yav tas los tawm tsam nws. *“Tiamsis tus Tswv es, koj yog tus Vajtswv muaj nplooj siab dawbpaug hlub, koj ib txwm ua siab ntev, muaj lub siab zoo, thiab ua raws nraim li koj tej lus”* **Nkauj Qhuas Vajtswv 86:15.** Vajtswv yog tus muaj nploojsiab hlub thiab ua raws li nws tej lus cogtseg. Nws hlub Lahaj thiab Lahaj tsevneeg. Nws cawm law dim tsis yog ntawm sab nqaijtawv xwb tiamsis sab ntsujplig.

**Lahaj txojkev ntseeg uas rau Lahaj tau txais koobhmoov npluamias thiab muaj lub neej tshiab.** Twb yog vim Lahaj txojkev ntseeg, txojkev ntseeg no ua rau nws tau txais koobhmoov npluamias tsis hais ntawm sab nqaijtawv thiab ntsujplig. Vajtswv txojlus hais tias, cov neeg Ixayees tsis tua Lahaj thiab nws tsevneeg thiab cia lawv nrog cov neeg Ixayees nyob uake. Tsis tas li ntawd xwb, ntawm sab ntsujplig los Lahaj tau ntxais koobhmoov npluasmias. Vajtswv muab ib tug pojniam Khana-as uas teevtiam tej vajtswv cuav hloov los teevtiam tus Vajtswv tseeb thiab tau txais txojkev dim txim. Nws lub neej qub uas nyob nrog txojkev txhaum ua muag nws lub cev ib hnub dhau ib hnub, hloov los muaj lub neej tshiab hauv Vajtswv txojkev hlub. Vajtswv txojlus qhia hais tias thaum uas Vajtswv coj nws los rau hauv Vajtswv haivneeg, nws paub txog Vajtswv nploojsiab hlub, nws tso nws tej kev txhaum uas nws ua thaum nws tseem nyob nrog haivneeg Khana-as tseg. Vim yog Lahaj txojkev ntseeg, Vajtswv foom koobhmoov rau Lahaj thiab cia nws los uas haiv neeg Ixayees ib tug pogkoob. Nws yog vajntxwv Daviv thiab Yexus pogkoob. Lahaj yog Npau-as niam. Npau-as yog luv tus txiv uas yog vajntxwv Daviv thiab Yexus ib tus yawgkoob.

**Vajtswv txojlus qhia hais tias, peb cov uas yog cov ntseeg los zoo li yam li Lahaj tus niamntiav.** Peb ua lub neej npuv npo rau kev phem kev qhia ib yam li Lahaj. Peb yeej tsis zoo tshaj li Lahaj tus uas yog niamntiav no. Vajtswv txojlus hais tias peb zoo li tus nkaujnyab uas twb tsis ncajncees rau nws tus txiv. **Peb Yog tus nkauj nyab uas twb mus deev dua lwm tus txivneej (uas yog txojkev txhaum lawm).** **Peb tsis tsimtxiaj thiab ntxeevsiab tawm tsam Vajtswv.** Vim yog Vajtswv txojkev hlub hauv Txoj moozoo xwb, Vajtswv thiaj li rov mus themnqi (tus nqi yog Vajtswv Leejtub txojsia tuag saum ntoo khaublig) yuav peb (tus nkaujnyab tsis tsim txiaj) rov los ua nws tug. Txoj moozoo uas yog Vajtswv nploojsiab hlub, ua peb cia siab thiab ntseeg. Thiab txojkev ntseeg no, twb hloov peb lub neej qub, ua lub neej tshiab thiab tau txais koob hmoov npluasmias tsis hais sab nqaijtawv thiab ntsujplig ib yam Lahaj lawm. Vim yog Vajtswv txojkev hlub xwb xwb.

**Thaum peb hnov txoj moozoo, peb ntseeg txoj moozoo.** Peb hnov txoj moozoo, txoj moozoo ntawv chiv txojkev ntseeg hauv peb lub siab. Peb ntseeg hais tias txoj moozoo uas yog Yexus Kheto tes haujlwm uas tuag theej lub ntiajteb no txhoj, thiab cawm lub ntiajteb dim ntawm lawv tej kev txhaum. Vaj Ntsujplig chiv txojkev ntseeg no rau hauv peb lub siab thaum peb hnov txog txoj moozoo. *“Muaj neeg ntseeg twb yog vim lawv hnov, lawv hnov twb yog vim muaj neeg qhia Yexus Khetos zaj rau lawv”* **Loo 10:17.** Txoj moozoo yog Vajtswv txojkev ncajncees. Losyog ib lus dua hais li no, hauv txoj moozoo, Vajtswv qhia Vajtswv txojkev ncajncees rau peb paub. *“Vim hauv txoj moozoo, Vajtswv txojkev ncajncees thiaj li qhia rau peb paub”* **Loos 1:17.** Hauv txoj moozoo peb thiaj li muaj lub neej ncajncees thiab ua haum Vajtswv dej siab nyiam.

**Thaum peb ntseeg txoj moozoo, peb muaj cai thov Vajtswv, uas yog peb Leejtxiv tus uas nyob saum ntuj Ceebtsheej.** Peb los ib yam li tus niamntiav Lahaj, peb muaj cai thov peb Leejtxiv tus uas nyob rau saum ntuj Ceebtsheej ib yam nkaus. *“Nej yuav tsum thov, nej thiaj yuav tau. Nej yuav tsum nrhiav, nej thiaj yuav ntsib. Nej yuav tsum hu, Vajtswv thiaj yuav qhib qhovrooj rau nej”* **Mathai 7:7.** Tus uas yog leejtub tsis muaj cai thov dabtsi ntawm nws txiv los? Yog leejtub thov lawm, leejtxiv yeej yuav pub yam uas leejtub thov. *“Txawm yog nej yog neeg txhaum los, nej tseem paub muab yam zoo rau nej tej menyuam. Yog li ntawd nej Leejtxiv tus uas nyob saum Ceebtsheej, haj yam yuav pub tej uas zoo dua tej ntawd rau txhua tus uas thov nws”* **Mathais 7:11.** Yog li ntawd, peb cov uas ntseeg peb yeej muaj siab tawv thov peb Leejtxiv saum ntuj Ceebtsheej vim peb twb yog nws leejtub lawm. Nws yeej yuav pub rau peb thiab muab nqi zog rau peb cov uas Nws cov menyuam raws li peb tsimnyog tau. Ib yam li uas nws pub rau Lahaj tus uas yog tus niamntiav tej kev thov.

**Peb ntseeg txoj moozoo, txoj moozoo coj peb thiab peb tseev neeg los tau txojkev cawmdim.** Tsis yog Lahaj thiab Lahaj tsev neeg dim xwb tiamsis peb thiab peb tsevneeg los dim ib yam nkaus. Txoj moozoo uas peb hnov txog, uas yog peb tus Tswv Yexus Khetos tes haujlwm uas nws tuag theej peb lub txhoj, es peb ntseeg, peb thiab peb tsev neeg thiaj li dim ntawm txojkev txiavtxim thiab txojkev tuag mus ibtxhis ntawm sab ntsujplig uas poob mus raug kev txomnyem hauv ntujtawg. Peb ntseeg txojkev dawbhuv Npativximas thiab Tswv Yexus pluashmo zam tau peb thiab peb tsev neeg lub txim. Peb thiab peb tsev neeg thiaj li dim thiab Vajtswv suav hais tias peb dawbhuv thiab tsis muaj ib qho tib tau rau ntawm Vajtswv Leejtxiv lub xubntiag. Vim Vajtswv tus ntsujplig uas nyob hauv peb lub siab, tshoov peb lub siab, peb paub hais tias peb yog neeg txhaum thiab lees peb tej kev txhaum thiab ntseeg txoj moozoo uas yog txojkev dawbhuv ntawm txojkev Npativximas thiab Tswv Yexus Pluahmo, uas yog txojkev cawmdim rau peb lub txim. *“Kuv xav qhia rau nej paub hais tias, tus uas muaj Vajtswv tus Ntsujplig tus ntawd tsis foom Yexus ib zaug li. Tsis muaj leejtwg lees hais tias, Yexus yog tus Tswv tsuas yog tus uas muaj Vajtswv tus Ntsujplig thiaj lees xwb”* **1 Kaulithaus 12:3.**

**Thaum peb hnov txog txoj moozoo, peb puas ntshai thiab poob siab, ua ibce tshee na ib yam cov neeg Yelekaus ntshai txog Vajtswv tej txujci uas Vajtswv ua rau lwm haiv neeg? Tsis, peb tsis ntshai! Thaum peb hnov txog txoj moozoo, peb zoo siab kawg nkaus, vim txoj moozoo qhia txog Vajtswv nploojsiab hlub rau peb paub.** Txoj moozoo uas yog Vajtswv nploojsiab hlub, hloov peb lub siab uas ntshai rwg rau txojkev tuag thiab rau dab ntxwgnyoog lub hwjchim, mus ua txojkev kajsiab thiab zoo siab kawg nkaus. Peb tau txais txojkev zoo siab kawg nkaus los ntawm txoj moozoo uas coglus tseg hais tias, tus uas ntseeg txoj moozoo tus ntawd twb dim nws lub txim lawm thiab Vajtswv tsis suav nws lub txim los tawm tsam nws tej haujlwm ua nws ua. Txoj moozoo ua rau dab ntxwgnyoog ua ibce tshee na vim dab twb swb lawm. Thaum uas Yexus Khetos tuag saum tus ntoo khaublig thiab Leejtxiv tsa Nws sawv rov qab los muaj txojsia, Nws twb kov yeej dab lub hwjchm ntawm txoj kev tuag uas dab muab rau neeg ntiajteb thaum chivkeeb lawm. Peb cov ntseeg nrog peb tus Tswv Yexus tuag thiab sawv los ntawm qhov uas peb ua npavtixamas (kevcai rausdej). Peb nrog Tswv Yexus kov yeej txojkev tuag, uas yog dab lub hwjchim uas phem kawg nkaus thiab yog lub hwjchim ua rau peb ua ibce tshee na, thaum peb hnov txog thaum peb tseem tsis paub txog Vajtswv nploojsiab hlub. Tiamsis nimno, peb ntseeg txoj moozoo lawm, **Leejtwg thiaj li yuav tawm tsam yeej peb?** Dab ntxwgnyoog los? Txojkev tuag ntawm sab ntsujplig los? Tsis muaj leejtwg yuav tawm tsam tau peb lawm. Peb twb kom yeej tagnrho tej no lawm. Vim Vajtswv tuaj peb tog thiab peb yog cov uas muaj yeej hauv Yexus Khetos. Peb tsis ntshai txog tej hwjchim phem no lawm, vim peb ua peb lub neej kajsiab thiab zoo siab kawg nkaus hauv txoj moozoo uas yog Yexus Khetos, Vajtswv nploojsiab hlub, tus uas twb tawmtsav yeej tej hwjchim phem no lawm.

**Peb txojkev ntseeg, uas peb ntseeg txoj moozoo, uas yog Yexus Khetos, txoj moozoo ntawd pub koobhmoov rau peb thiab peb tsevneeg npluamias.** Txoj moozoo ua rau peb muaj txojsia. Txoj moozoo ua rau peb dawbhuv thiab ncajncees rau ntawm Vajtswv Leejtxiv lub xubntiag. Txoj moozoo ua rau peb yug dua tshiab thiab muaj lub neej tshiab hauv Yexus Khetos. Txoj moozoo ua rau peb dim peb lub txim, Leejtxiv tsis suav peb tej kev txhaum tawmtsam peb. Txoj moozoo ua rau peb muaj nploojsiab hlub Vajtswv thiab hlub lwm tus. Txoj moozoo ua rau peb paub hais tias Vajtswv yog tus Vajtswv tseeb. Txoj moozoo ua rau peb muaj lub siab npuab Vajtswv thiab pe hawm nws ib leeg xwb. Txoj moozoo ua rau peb yog Vajtswv haivneeg uas dawbhuv. Txoj moozoo ua rau peb yog Vajtswv cov tub thiab cov ntxhais uas tsimtxiaj thiab zoo kawg nkaus. Txoj moozoo ua rau peb yog tus nkaujnyab uas tsimtxiaj thiab tsis muaj ib qho tib tau rau ntawm nws tus txiv. Txoj moozoo ua rau peb twb muaj yeej ntawm txojkev tuag lawm. Txoj moozoo ua rau peb muaj feem nyob Vajtswv lub ntuj Ceebtsheej uas Tswv Yexus mus npaj tseg. *“Muaj neeg ntseeg twb yog vim lawv hnov, lawv hnov twb yog vim muaj neeg qhia Yexus Khetos zaj rau lawv. Nws lub neej qub twb dua lawm nimno nws muaj lub neej tshiab”* **2 Kaulithaus 5:17.**

**Vim yog Lahaj txojkev ntseeg,** nws ntseeg hais tias Vajtswv twb muab lawv lub tebchaw rau cov neeg Ixayees thiab ntseeg hais tias, cov neeg Ixayees tus Vajtswg thiab yog tus Vajtswv tseeb ua tsim ntuj tsim teb. Nws txojkev ntseeg ua rau nws thiab nws tsevneeg sawvdaws dim thiab tau koobhmoov npluasmias.

**Vim peb ntseeg txoj moozoo yog txojkev kev cawmdim rau peb tej kev txhaum.** Vajtswv thiaj li suav hais tias peb ncajncees thiab dawbhuv rau ntwm Nws lub xubntiag. Vim peb ntseeg txoj moozoo, txoj moozoo thiab li ua rau peb yug dua tshiab thiab muaj txojsia hauv txoj moozoo uas yog Tswv Yexus Khetos. Vim yog peb txojkev ntseeg ntawm txoj moozoo, peb thiaj li dim Vajtswv txojkev txiavtxim thiab tau txais koobhmoov npluasmias. Vim Lahaj ntseeg Lahaj thiab nws tsevneeg thiab li dim…. Vim peb ntseeg peb thiab peb tsevneeg thiaj li dim ib yam nkaus…. Amen.

**Xh. Soobntxawg Lauj**

**Grace Hmong Ev. Lutheran Church**

[www.gracehmongwels.com](http://www.gracehmongwels.com)

[Gracehmong17@gmail.com](mailto:Gracehmong17@gmail.com)

**Oct 8, 2017**